Efter en skadespause gør Jakob Ahlmann søndag comeback, når AaB møder FC Midtjylland.

Søndag aften tager AaB turen til Herning, hvor truppen skal i kamp mod FC Midtjylland. Det er et opgør, som cheftræner Lars Søndergaard på forhånd spår vil blive svært. - Det er en svær udekamp der venter os, men samtidig har vi også set, at alle kan slå alle i Alka Superligaen. Det kommer an på dagsformen, hvordan udfaldet af kampen bliver, siger Lars Søndergaard i en pressemeddelelse. Efter halvanden måneds pause er Jakob Ahlmann tilbage i truppen til søndagens opgør. Venstrebacken har været ude med en lyskenskade. AaB må søndag undvære Sebastian Grønning, der er ude med et overrevet ledbånd i anklen, mens Thomas Enevoldsen fortsat døjer med symptomer på springerknæ. Søndagens opgør spilles kl. 18.00. - Vi vil gerne i perioder styre kampen, hvilket kan give os gode muligheder for at få et godt resultat med derfra, siger Lars Søndergaard.